Oroszvilág - Magyar főkonzulátus Kazanyban
Magyar főkonzulátus Kazanyban
| 2015-04-11 08:42:38 |
Lesz Budapest - Kazany légijárat is
Szijjártó Péter megnyitotta a magyar főkonzulátust az oroszországi Kazanyban. A külgazdasági és külügyminiszter az eseményt követően úgy nyilatkozott: Magyarország érdeke, hogy Oroszországgal pragmatikus, eredményes, egymás és a nemzetközi jog tiszteletén alapuló együttműködést folytasson.
A tárcavezető az MTI-nek telefonon elmondta: Magyarországnak az is érdeke, hogy az ukrajnai válságot mielőbb békésen rendezzék, és azáltal, hogy mindenki maradéktalanul betartja a minszki megállapodásban foglaltakat, Európa keleti és nyugati fele között újra hatékony együttműködés jöjjön létre.
Szijjártó Péter kifejtette: az elmúlt időszakban az Európai Unió által bevezetett szankciók és az Oroszország által válaszként bevezetett korlátozó intézkedések rendkívül súlyosan érintették az európai gazdaságokat, így Magyarországot is. Az oroszországi export 15 százalékkal csökkent tavaly, vagyis 510 millió dollár értékű exportot elveszített Magyarország, ami érzékeny veszteség a magyar külkereskedelem számára - emlékeztetett.
Az Oroszországi Föderációhoz tartozó Tatárföld fővárosában tett látogatása alkalmával a miniszter részt vett a magyar-orosz gazdasági vegyes bizottság ülésén, és több megállapodást is kötöttek. Mint a miniszter mondta, ezek célja, hogy a szankciók és az embargós intézkedések által nem érintett területeken úgy dinamizálják az együttműködést, hogy a tavalyi veszteséget valamilyen módon ellensúlyozzák.
Szijjártó Péter közölte, aláírták a Tatár Köztársaság és Magyarország közötti gazdasági együttműködési megállapodást, amely az első olyan regionális egyezmény, amelyet azt követően kötöttek, hogy Putyin budapesti látogatásakor megegyeztek: regionális gazdasági együttműködést alakítanak ki oroszországi régiók és Magyarország között. A Tatár Köztársaság az egyik legdinamikusabban fejlődő oroszországi térség, ezért is nyílt itt magyar főkonzulátus - magyarázta.
Közölte: közvetlen légi járatot indítanak Budapest és Kazany között, ezt magyar oldalról a Wizzair üzemelteti.
Cimkék: Kazany, főkonzulátus, Szijjártó Péter,